{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":13,"n_cols":6,"rows_kept":13,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - NACRT ključnih elemenata Poziva na dostavu projektnih prijedloga za e-savjetovanje „ITU - Ulaganje u obnovu kulturno-povijesne baštine u starim jezgrama naselja Urbanog područja Pula“ "]
[]
["Redni broj","Korisnik","Isječak","Komentar","Status odgovora\n","Odgovor"]
[1,"MIRO OPAČAK"," ","Predlažem da se u dokument Poziva i pripadajuće projektne upute uključi posebna odredba o pristupačnosti za gluhe osobe, kako bi se osiguralo da aktivnosti i rezultati projekata budu dostupni svima, u skladu s načelom univerzalnog dizajna i jednakih mogućnosti.\n\n\n\n\nKonkretno, predlažem da se u dijelu koji se odnosi na „Pristupačnost i inkluziju“ doda sljedeći tekst:\n\n\n\n\n„Projektni prijedlozi trebaju uključivati mjere koje osiguravaju pristupačnost kulturne baštine i informacija osobama s oštećenjem sluha, uključujući:\n– korištenje prevoditelja hrvatskog znakovnog jezika (HZJ) na javnim događanjima i prezentacijama,\n– osiguravanje titlova ili HZJ prijevoda u video materijalima,\n– pripremu pisanih i vizualno razumljivih informacija o projektima,\n– ugradnju vizualne signalizacije i informativnih ploča u obnovljene prostore.“\n\n\n\n\nOve mjere pridonose puno većoj inkluzivnosti kulturne baštine, usklađene su s obvezama iz Konvencije o pravima osoba s invaliditetom (čl. 9 i 30) te doprinose cilju da kulturna dobra budu dostupna svim građanima, uključujući gluhe osobe.","Nije prihvaćen","Mjere pristupačnosti za osobe s invaliditetom i promicanja jednakih mogućnosti, uključujući za gluhe osobe već su sadržane u predmetnom Pozivu na dostavu projektnih prijedloga.\n\nU okviru projektnog prijedloga, prijavitelj je dužan osigurati pristupačnost građevina osobama s invaliditetom i smanjene pokretljivosti u skladu s Tehničkim propisom o osiguranju pristupačnosti građevina osobama s invaliditetom i smanjene pokretljivosti (NN 12/23) odnosno Pravilnikom o osiguranju pristupačnosti građevina osobama s invaliditetom i smanjene pokretljivosti (NN 78/13).\n\nPrijavitelje se potiče na definiranje dodatnih aktivnosti iznad zakonske obveze, između ostalog, s ciljem promicanja jednakih mogućnosti i socijalne uključenosti. Stoga je u nacrtu ključnih elemenata Poziva, u dijelu Horizontalna načela, predložen set primjera mjera/aktivnosti za promicanje pristupačnosti za osobe s invaliditetom, što obuhvaća i pristupačnost za gluhe osobe i osobe s oštećenjem sluha. Tako je primjerice navedena organizacija kulturno-zabavnih događaja prilagođenih osobama s invaliditetom npr. filmske večeri uz osiguranu pristupačnost: titlovi, tumač za znakovni jezik, zatim primjena inkluzivnog dizajna. Posebice naglašavamo da je jedan od navedenih primjera aktivnosti „uključivanje osoba s invaliditetom ili udruga osoba s invaliditetom u planiranje projekta kako bi se osigurala što bolja prilagodba prostora i programa za osobe s invaliditetom i djecu s teškoćama u razvoju, uključujući i suradnju s udrugama gluhih osoba“. Uz navedene primjere mjera/aktivnosti za promicanje horizontalnih načela, moguće je identificirati dodatne mjere/aktivnosti. \n\nAko projekt sadrži dodatne mjere/aktivnosti uz propisano poštivanje zakonskih odredbi, tada projekt aktivno promiče horizontalne politike EU, što se vrednuje u ocjenjivanju kvalitete projektnog prijedloga u kriteriju odabira 6. Promicanje jednakih mogućnosti i socijalne uključenosti."]
[2,"MLADEN VILJEVAC"," ,\nOpće informacije (predmet, svrha i pokazatelji Poziva)","Nigdje u tekstu nije navedeno da se projekti moraju odobriti od strane Ministarstva kulture i medija RH / Konzervatorskog odjela.\nZakon o zaštiti kulturnih dobara, čl. 17. i 90., propisuje nadzor i odobrenje svih zahvata na kulturnim dobrima.\n\nPredlažem:\n\nDodati obvezu dobivanja prethodnog mišljenja i odobrenja Konzervatorskog odjela.","Nije prihvaćen","Projektne prijedloge koji se financiraju putem mehanizma Integriranih teritorijalnih ulaganja (ITU mehanizam) u okviru Integriranog teritorijalnog programa (ITP), Ministarstvo kulture i medija RH ne odobrava. \n\nInstitucionalni okvir za provedbu ITU mehanzma utvrđuje se na temelju Zakona o institucionalnom okviru za korištenje fondova Europske unije u Republici Hrvatskoj (NN 116/21 i 31/25), Uredbe o funkcijama, zadaćama i odgovornosti Koordinacijskog tijela u institucionalnom okviru za korištenje fondova Europske unije u Republici Hrvatskoj u financijskom razdoblju od 2021. do 2027. godine (NN 96/22) i Uredbe o tijelima u sustavu upravljanja i kontrole za provedbu programa iz područja teritorijalnih ulaganja i pravedne tranzicije za financijsko razdoblje 2021. - 2027. (NN 96/22), u daljnjem tekstu: Uredba VRH. U skladu s Uredbom VRH, Ministarstvo regionalnoga razvoja i fondova Europske unije obavlja ulogu Upravljačkog tijela (UT), a Grad Pula - Pola i Središnja agencija za financiranje i ugovaranje programa i projekata Europske unije (SAFU) obavljaju ulogu posredničkih tijela i to Grad Pula - Pola kao središte urbanog područja ulogu Posredničkog tijela za odabir operacija (PTOO), a SAFU ulogu Posredničkog tijela za provedbu operacija (PTPO). \n\nPredložena obveza je već predviđena odredbama poziva. Naime, provedba ovog Poziva utvrđena je zakonodavnim okvirom na razini Europske unije i Republike Hrvatske. Svi zahvati na kulturnim dobrima moraju se provoditi u skladu sa svim relevantnim važećim zakonodavstvom i relevantnim propisima, te je isto predmet provjera i tijekom provedbe projekta."]
[3,"MLADEN VILJEVAC"," ,\nOpće informacije (predmet, svrha i pokazatelji Poziva)","Povrat sredstava\n\nFormulacija „nadležno tijelo ima pravo zatražiti povrat dijela isplaćenih sredstava” nije usklađena sa Zakonom o sustavu upravljanja fondovima EU (NN 147/24), čl. 47.\n\nPrema zakonu, mora postojati upravno rješenje o nepravilnosti, što nije navedeno.\n\nPredlažem:\n\n„Povrat sredstava provodi se sukladno čl. 47. Zakona o sustavu upravljanja fondovima EU, temeljem rješenja o nepravilnosti.”","Nije prihvaćen","Nije jasno na koji Zakon se misli.\n\nMeđutim, citirani dio odnosi se na neostvarenje pokazatelja navedenih u Ugovoru. Pozivom je propisana metodologija za određivanje financijskih ispravaka u slučaju neostvarenja pokazatelja. \n\nFinancijski ispravci primjenjuju se u skladu s odredbama Ugovora o dodjeli bespovratnih sredstava čiji su sastavni dio  Pravila o financijskim ispravcima. Pravila o financijskim ispravcima definiraju vrste nepravilnosti temeljem kojih se određuju financijski ispravci, odnosno odgovarajuće stope financijskih ispravaka. \n\nTakođer, Općim uvjetima koji se primjenjuju na projekte financirane iz ITP-a u financijskom razdoblju 2021.-2027., a koji su također sastavni dio Ugovora o dodjeli bespovratnih sredstava, u člancima 29.-31., propisane su odredbe vezane uz donošenje Odluke o utvrđenoj nepravilnosti, postupanje u slučaju primjene financijskih ispravaka i obustava plaćanja uslijed sumnje na prijevaru."]
[4,"MLADEN VILJEVAC"," ,\nOpće informacije (predmet, svrha i pokazatelji Poziva)","1. Obavezivanje na “minimalno 5 aktivnosti” za uključivost i održivost nije pravno utemeljeno.\n\nUredba (EU) 2021/1058, čl. 8. – evaluacija mora biti temeljena na rezultatima i pokazateljima, a ne fiksnom broju aktivnosti.\n\n2. Neprecizno definirano što znači „aktivnost”.\n\n3. Nedostatak pravne osnove za obvezu dokumentiranja i sankcioniranje ako se aktivnosti ne provedu.\n\nPredlažem:\n\nZamijeniti broj aktivnosti s kvantificiranim i dokazivim pokazateljima učinka.","Nije prihvaćen","Pozivom se promiče Novi europski Bauhaus (u daljnjem tekstu: NEB), kreativna i interdisciplinarna inicijativa Europske komisije kojoj je cilj poticanje kreativnih projekata koji su utemeljeni na estetici i kvaliteti iskustva, održivosti i uključivosti uz primjenu radnih načela: participativni proces, transdisciplinarni pristup i povezanost aktivnosti na više razina. \n\nPozivom se potiče usklađenost s NEB temeljnim vrijednostima i radnim principima (razina ambicije 1) te se u sklopu kriterija za ocjenjivanje kvalitete projektnih prijedloga dodatno boduju oni projektni prijedlozi koji demonstriraju usklađenost s temeljnim vrijednostima i radnim principima NEB-a.  Riječ je o dodatnom vrednovanju koje doprinosi ukupnoj kvaliteti projektnih prijedloga, a ne predstavlja isključujući kriterij."]
[5,"MLADEN VILJEVAC"," ,\nOpće informacije (predmet, svrha i pokazatelji Poziva)","RCO74 – Stanovništvo obuhvaćeno strategijama ITU\n\n\nCiljna vrijednost 52.220 je unaprijed određena bez metodološke osnove.\n\nZakon o sustavu strateškog planiranja i upravljanja razvojem RH (NN 123/17, 151/22), čl. 43. – pokazatelji moraju biti mjerljivi i dokumentirani.\n\nPredlažem:\n\nNavesti metodologiju proračuna stanovništva ili brojke preuzete iz službenih statistika.","Nije prihvaćen","Pokazatelj RCO74 – Stanovništvo obuhvaćeno projektima u okviru strategija za integrirani teritorijalni razvoj definiran je Pozivom sukladno obvezi praćenja i izvještavanja prema Europskoj komisiji. Pokazateljem se mjeri broj stanovnika obuhvaćen strategijama integriranog teritorijalnog razvoja, odnosno u ovom slučaju Strategijom razvoja Urbanog područja Pula 2021. -2027. \nMetodologija izračuna ciljne vrijednosti pokazatelja temelji se na broju stanovnika konkretnog urbanog područja (Pula) koji je bio referentan u trenutku uspostave urbanog područja te je korišten prilikom izrade teritorijalnih strategija i programiranja sredstava u okviru Integriranog teritorijalnog programa 2021.–2027. (ITP) sukladno Smjernicama za gradove središta urbanih područja u cilju osiguranja preduvjeta za učinkovitu provedbu uloga i odogovrnosti kao tijela sustava upravljanja i kontrole u okviru ITU mehnaozma u fianncijskom razdoblju 2021.-2027.\nS obzirom da je ciljna vrijednost unaprijed zadana za pojedino urbano područje, uspješnom provedbom projekta pokazatelj RCO74 smatra se ostvarenim."]
[6,"MLADEN VILJEVAC"," ,\nOpće informacije (predmet, svrha i pokazatelji Poziva)","RCO77 – Broj kulturnih i turističkih lokacija\n\nNedefiniran pojam „kulturno-turistička lokacija”.\n\nZakon o zaštiti kulturnih dobara, čl. 5. – koristi se termin “kulturno dobro” ili “kulturni lokalitet”.\n\nBez preciznog pravnog uporišta, indikativno mjeri projektni učinak, ali nije zakonodavno valjan kriterij.\n\nPredlažem:\n\nZamijeniti termin s „lokalitet upisan u Registar kulturnih dobara Republike Hrvatske”.","Nije prihvaćen","Integrirani teritorijalni program  2021.-2027. odgovara na razvojne izazove određenih urbanih područja te integrira ulaganja \"odozdo prema gore\", omogućujući regionalnoj i lokalnoj zajednici određivanje prioriteta u skladu sa Strategijama razvoja  urbanih područja. Pokazatelj RCO77 – Broj kulturnih i turističkih lokacija za koje je primljena potpora utvrđen je u Integriranom teritorijalnom programu 2021.–2027. (ITP), gdje je definiran kao službeni pokazatelj ostvarenja. Aktivnosti koje se financiraju u okviru ITU mehanizma iz ITP-a provode se na integriran multi-sektorski način, te se u skladu s usvojenim Strategijama razvoja pojedinog urbanog područja i Sporazumima o provedbi integriranih teritorijalnih ulaganja, pripremaju i objavljuju pozivi za finacniranje integriranih projekata kojima će se moći odgovoriti na više prepoznatih razvojnih potreba konkretnog urbanog područja. Predmet i svrha ovog poziva definiran je na ovaj način sukladno prethodno navedenom jer je cilj financiranje integriranih projekata, ne isključivo sektorski fokusiranih ulaganja u određenu kategoriju kulturne zaštite.  \nU okviru Uputa za prijavitelje pojam se primjenjuje sukladno ciljevima i kontekstu ulaganja."]
[7,"MLADEN VILJEVAC"," ,\nOpće informacije (predmet, svrha i pokazatelji Poziva)","„izgradnja i/ili rekonstrukcija/obnova/uređenje i opremanje objekata javne kulturno-povijesne baštine...”\n\n\n\n1. Nedovoljna razlika između ulaganja u kulturna dobra i javnu infrastrukturu\n\nZakon o zaštiti kulturnih dobara, čl. 10. i 12. – ulaganja u kulturna dobra zahtijevaju posebnu konzervatorsku dokumentaciju.\n\nZakon o gradnji, čl. 3. – ulaganja u javne površine i građevine moraju biti odobrena građevinskom dozvolom.\n\n2. Nejasno definirani pojmovi “izuzetne spomeničke vrijednosti” i “kulturno-povijesna cjeline”\n\nZakon o zaštiti kulturnih dobara (NN 145/24), čl. 5. – kulturno dobro mora biti evidentirano u Registru kulturnih dobara RH.\n\nTekst ne referencira Registar niti kriterije utvrđivanja vrijednosti.\n\nPredlažem:\n\nDodati obaveznu provjeru Registra kulturnih dobara.\n\nRazdvojiti ulaganja u kulturna dobra (sukladno konzervatorskim pravilima) i javnu infrastrukturu (sukladno Zakonu o gradnji).","Nije prihvaćen","Vidjeti i odgovor na komentar broj 6.\n\nU okviru predmetnog Poziva financiraju se projektni prijedlozi koji uključuju ulaganja iz minimalno dva područja intervencije specifičnog cilja RSO5.1. Integriranog teritorijalnog programa 2021. - 2027. (ITP), i to ulaganje u javnu kulturnu infrastrukturu te ulaganje u obnovu javnih površina starih jezgri naselja, ostvarujući tako integraciju kao nužni uvjet - kriterij prihvatljivosti za projekte financirane putem mehanizma Integriranih teritorijalnih ulaganja (ITU mehanizam).\n\nRazvojne potrebe i ciljevi Urbanog područja Pula utvrđeni su u Strategiji razvoja Urbanog područja Pula za razdoblje 2021.-2027. (SRUPPU), između ostalog i ulaganja u obnovu kulturno-povijesne baštine u starim jezgrama naselja urbanog područja Pula.\n\nPozivom nije propisano da sva ulaganja moraju uključivati ulaganje u zaštićeno kulturno dobro sukladno Zakonu o zaštiti i očuvanju kulturnih dobara (NN 145/24), već se dodatno boduju projektni prijedlozi s takvim tipom ulaganja - pitanje za ocjenu kvalitete 2.2. \"Uključuje li  projekt ulaganje u zaštićeno kulturno dobro?\". Izvadak iz Registra kulturnih dobara propisan je kao popratna dokumentacija (ako je primjenjivo) koja se prilaže uz prijavni obrazac u slučaju kada projektni prijedlog uključuje takav tip ulaganja. Ističemo kako se na sva ulaganja koja će se financirati temeljem Poziva moraju primjenjivati svi relevantni važeći propisi.\n\nPredmetnim Pozivom financirat će se ulaganja u revitalizaciju i obnovu trgova i ulica starih jezgri naselja, javnih objekata izuzetne spomeničke vrijednosti, očuvanje i valorizaciju vrijedne materijalne kulturno-povijesne građe te zaštićenih spomenika kulture koji čine dio kulturno-povijesne cjeline naselja. Cilj ulaganja je doprinijeti očuvanju, odgovarajućem vrednovanju te adekvatnoj prezentaciji kulturno-povijesne baštine. \n\nPredmetnim Pozivom financiraju se integrirani projekti koji se uklapaju u definiranu svrhu Poziva. Iako takvi projekti mogu obuhvaćati i zaštićena kulturna dobra sukladno Zakonu o zaštiti i očuvanju kulturnih dobara (NN 145/24), Poziv nije ograničen isključivo na takve kategorije. Naglasak je na poticanju šireg spektra ulaganja koja doprinose očuvanju, valorizaciji i prezentaciji kulturno-povijesne baštine, uz ispunjavanje svih ostalih odredbi definiranih pozivom."]
[8,"MLADEN VILJEVAC"," ,\nOpće informacije (predmet, svrha i pokazatelji Poziva)","„ulaganje u obnovu i revitalizaciju objekata javne kulturno-povijesne baštine te javnih površina starih jezgri naselja i s njima povezanog okoliša na području Urbanog područja Pula.”\n\n\n\n1. Nejasna pravna osnova za “revitalizaciju” kulturne baštine\n\nZakon o zaštiti i očuvanju kulturnih dobara (NN 145/24), čl. 15., 18. i 91., zahtijeva da bilo kakve intervencije na kulturnim dobrima imaju prethodno odobrenje nadležnog Konzervatorskog odjela.\n\nTekst ne navodi potrebu konzervatorskog odobrenja.\n\n2. Neodređivanje vlasničkog i pravnog statusa objekata\n\nZakon o gradnji (NN 121/21), čl. 3. definira što je građevina i tko je ovlaštena osoba za ulaganje.\n\nPredmet poziva uključuje “javne površine i okoliš” bez pravnog pojašnjenja vlasništva i ovlasti.\n\nPredlažem da se nadoda:\n\nDodati poziv na čl. 15. i 18. Zakona o zaštiti kulturnih dobara te obveznu suglasnost Konzervatorskog odjela.\n\nJasno odrediti koji objekti su u vlasništvu RH, gradova/općina ili pravnih osoba.","Nije prihvaćen","Vezano uz obvezu konzervatorskog odobrenja, molimo pogledati odgovor pod brojem 2.\n\nNadalje, pozivom je definiran kriterij prihvatljivosti riješeni imovinsko-pravni odnosi što znači da:\n• zemljišno-knjižna/e čestica/e na kojoj/ima se planira ulaganje su u vlasništvu prijavitelja/partnera te se isto dokazuje izvatkom iz zemljišne knjige, ili \n• u slučaju da prijavitelj/partner nije vlasnik, dostavlja se dokumentacija kojom se dokazuje riješenost imovinsko-pravnih odnosa, primjerice: ugovor, sporazum i sličan dokument o pravu korištenja, građenja, dugoročnom najmu, koncesiji itd., najmanje za vrijeme trajnosti projekta.\n\nIsto je definirano u skladu s odobrenim ITU  kriterijima za odabir operacija i pripadajuće metodologije za projekte koji će se provoditi putem ITU mehanizma. Prihvatljivi prijavitelji u okviru ovog Poziva su jedinice lokalne samouprave iz obuhvata Urbanog područja Pula (u daljnjem tekstu: JLS), definirane Odlukom Gradskog vijeća Grada Pula-Pola o sastavu Urbanog područja Pula od 22. rujna 2021. godine (Klasa: 023-01/21-01/467; Urbroj: 2168/01-01-05-000461-21-5) prema kojoj u obuhvat ulazi 8 JLS-ova i to: Grad Pula - Pola, Grad Vodnjan - Dignano, Općina Barban, Općina Fažana, Općina Ližnjan - Lisignano, Općina Marčana, Općina Medulin i Općina Svetvinčenat te pravne osobe kojima je osnivač jedinica lokalne/područne (regionalne) samouprave ili Republika Hrvatska. Prihvatljivi partneri su jedinice lokalne samouprave iz obuhvata Urbanog područja Pula i pravne osobe kojima je osnivač jedinica lokalne/područne (regionalne) samouprave ili Republika Hrvatska.\nVezano uz odredbe vlasništva, da bi projektni prijedlog bio prihvatljiv za financiranje iz ITP-a, putem ITU mehanizma, projekt mora imati rješene imovinsko-pravne odnose na propisan način definiran kriterijem prihvatljivosti te je isto predmet provjere tijekom postupka dodjele."]
[9,"MLADEN VILJEVAC","Popis prihvatljivih i neprihvatljivih troškova,\nPrihvatljivi troškovi","„troškovi izvođenja radova izgradnje/rekonstrukcije/obnove/uređenja objekata javne kulturno-povijesne baštine…“\n\n\n1. Nejasna kategorizacija radova – Zakon o gradnji, čl. 3. definira građevinske radove; tekst uključuje „uređenje okoliša“ i „krajobrazno uređenje“ bez pozivanja na građevinsku dozvolu.\n\n2. Nepozivanje konzervatorskog odobrenja – Radovi na kulturnim dobrima (fasade, krovišta, stolarija, konzervatorsko-restauratorski radovi) moraju imati odobrenje nadležnog Konzervatorskog odjela (Zakon o zaštiti kulturnih dobara, čl. 15., 18., 91.).\n\n3. Energetske mjere – Troškovi mjera energetske učinkovitosti moraju biti u skladu s Zakonom o energiji (NN 120/21) i pravilnicima za obnovu kulturnih dobara. Nije precizirano kako se integriraju u zaštićeni objekt.\n\nPredlažem:\n\nDodati odobrenje Konzervatorskog odjela.\n\nJasno definirati građevinske dozvole i zakonsku osnovu za sve vrste radova.","Nije prihvaćen","Pozivom su definirane prihvatljive aktivnosti kao i prihvatljivi troškovi nužni za njihovu provedbu, a koji su vezani uz obnovu i revitalizaciju objekata javne kulturno - povijesne baštine te javnih površina starih jezgri naselja i s njima povezanog okoliša. \n\nSve vrste radova moraju se provoditi u skladu sa svim relevantnim važećim zakonodavstvom i relevantnim propisima, te je isto predmet provjera tijekom provedbe postupka dodjele i tijekom provedbe projekta."]
[10,"MLADEN VILJEVAC","Popis prihvatljivih i neprihvatljivih troškova,\nPrihvatljivi troškovi","„troškovi usluga stručnog nadzora građenja i opremanja, projektantskog nadzora, koordinatora II zaštite na radu…“\n\n\nNepotpuna pozivna osnova – Članak 38. Zakona o poslovima i djelatnostima prostornog uređenja i gradnje (NN 78/15, 118/18, 110/19) zahtijeva precizno imenovanje ovlaštenih osoba, ali tekst ne precizira tko je ovlašten za kulturna dobra.\nKoordinacija II zaštite na radu mora biti u skladu sa Zakonom o zaštiti na radu (NN 59/22), što nije navedeno.\n\nPredlažem:\n\nNavesti ovlaštene osobe po zakonu.\n\nUključiti referencu na Zakon o zaštiti na radu za koordinatora II.","Nije prihvaćen","Da bi bili prihvatljivi za financiranje, troškovi moraju nastati u svrhu provedbe projekta, moraju nastati kod korisnika/partnera u razdoblju provedbe projekta i biti plaćeni od strane korisnika/partnera tijekom razdoblja prihvatljivosti izdataka sukladno st. 2, čl. 63 Uredbe 2021/1060. \n\nU sklopu prihvatljivih troškova Poziva, između ostalih navedeni su i \"troškovi usluga stručnog nadzora građenja i opremanja, projektantskog nadzora, koordinatora II zaštite na radu tijekom građenja, geodetskih usluga, usluga voditelja projekta u skladu s čl. 38. Zakona o poslovima i djelatnostima prostornog uređenja i gradnje (NN 78/15, 118/18 i 110/19)\" kao troškovi koji su prihvatljivi u okviru projektnih prijedloga, ovisno o vrsti i složenosti predviđenih zahvata.\n\nDakle, Pozivom su definirani primjeri prihvatljivih troškova koji se mogu planirati u sklopu projektnih prijedloga, ali njihovo uključivanje u proračun ovisi o konkretnom sadržaju projekta. Drugim riječima, nije riječ o obveznim troškovima za sve projekte, već o mogućnostima koje su dostupne prijaviteljima, ukoliko su relevantne za provedbu pojedinog zahvata. Sve aktivnosti, kao i troškovi nužni za njihovu provedbu, moraju biti u skladu s važećim zakonodavstvom i relevantnim propisima te je isto predmet provjera tijekom provedbe postupka dodjele i tijekom provedbe projekta.\n\nReferenca na članak 38. Zakona o poslovima i djelatnostima prostornog uređenja i gradnje (NN 78/15, 118/18 i 110/19) navedena je u kontekstu voditelja projekta, koji prema navedenom zakonu može biti obvezan sudionik u građenju, ali ovisno o vrsti i složenosti građevinskog zahvata."]